text: 
  Fysioterapi, der tilstræber at gøre den enkelte patient mest muligt 
  uafhængig af andres hjælp, er en vigtig behandlingsform. Stivhed og 
  svækkelse i muskler modarbejdes, gangsikkerheden øges, og 
  optræningsprogrammer kan forbedre patientens tilstand. Ridning og 
  svømning  -  under kontrol af fysioterapeuter  -  viser sig i mange 
  tilfælde også at have en god virkning på scleroseramte.
  
  Ergoterapi indgår ligeledes i patientbehandlingen, og i Haslev og Ry 
  gøres en stor indsats for at beskæftige scleroseramte med meningsfyldt 
  arbejde  -  ofte med en positiv virkning til følge.
  
  I den udstrækning, midlerne tillader det, arrangerer Scleroseforeningen 
  også grupperejser og yder tilskud til ferier i udlandet for 
  sclerosepatienter. Sol og badning i egne med varmere og mere tørre 
  klimaforhold end vore har vist sig at have en gavnlig virkning. Under
   rejser og ophold i udlandet følger sygeplejersker og hjælpere med. 
  De scleroseramte får ofte psykiske, sociale og økonomiske problemer. 
  Scleroseforeningen er opbygget således, at den kan yde bistand på 
  disse områder enten gennem sine institutioner eller amtskredse.
  
  
  
  